Tue ti ses partida

Tue ti ses partida
ma a mie una ferida
in coro m’has lassadu.

Dae cussu momentu
so asi in sentimentu
ch’accomi bell’e mortu,
non b’hat divertimentu
chi mi lasset cuntentu
ne mi diat confortu,
est tantu su trasportu
chi pius accunortu
in logu hap’incontradu.

Tant’est s’impressione
chi m’hat senza rejone
quasi reduidu.
Pius cognissione
non tenzo de persone
chi continu hapo idu,
so foras de sentidu
vagabundu affliggidu
chi cherzo lastimadu!

Si mi incontro in passizu
sol’hapo su disizu
de ti tenner presente,
si dormo a calaizu
ovvero s’isto abbizu
a tie hap’in sa mente;
ello edducas comente
depo presentemente
viver in cust’istadu?

S’a domo mi ritiro
solamente suspiro
non mi poto allegrare,
a d’ogn’ala mi giro
ma totu su chi miro
servit pro m’attristare,
it’hap’a machinare
pro mi tranchillizare
miseru isfortunadu!

Si pro trattenimentu
calchi divertimentu
mi cherfera leare
de te solu s’ammentu,
non poto cun assentu
rier ne cunversare,
est forzosu pensare
pro cant’hap’a durare
viver incadenadu.

Ma si sa sorte mia
hat dezzisu chi sia
tota vida affliggidu
s’accabbent d’una ia
sos gustos, s’allegria
ch’in totu hapo perdidu,
et nara chi has ischidu
anzis chi mi has bidu
già mortu et sepultadu.